b'\n_START_ARTICLE_\nFranjo Fran\xc4\x8di\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nFran\xc4\x8di\xc4\x8d je mladost pre\xc5\xbeivljal v vzgojnem zavodu, kjer se je izu\xc4\x8dil za galvanizerja. Leta 1979 je v Ljubljani diplomiral na Fakulteti za socialno delo. Po kon\xc4\x8danem \xc5\xa1tudiju se je od leta 1979 do 1986 pre\xc5\xbeivljal s prilo\xc5\xbenostnimi deli, nato pa je postal svoboden kulturni delavec. _NEWLINE_Franjo Fran\xc4\x8di\xc4\x8d je prejel tudi veliko nagrad in priznanj. Za roman Domovina, bleda mati (preveden v \xc5\xa1est tujih jezikov), ki velja za njegovo najbolj razvpito delo, je leta 1986 prejel nagrado zlata ptica, ki pa jo je odklonil. Leta 1989 je prejel nagrado za poezijo na nate\xc4\x8daju tr\xc5\xbea\xc5\xa1ke revije Mladika. Zbirka Dobro jutro, Charles Bukowski! pa je bila leta 1989 nagrajena na nate\xc4\x8daju za eroti\xc4\x8dno zgodbo, preko 50 nagrad na nate\xc4\x8dajih v Italiji, Avstriji, Srbiji. 30 njegovih knjig je prevedeno v deset tujih jezikov.\n_START_SECTION_\nDelo\n_START_PARAGRAPH_\nV slovenskem literarnem prostoru se je prvi\xc4\x8d pojavil leta 1983 s kratko zgodbo v almanahu Mlada proza, njegovo prvo samostojno delo \xe2\x80\x93 zbirka kratke proze z naslovom Egotrip \xe2\x80\x93 pa je iz\xc5\xa1lo leta 1984. Doslej je izdal \xc5\xbee ve\xc4\x8d kot trideset knjig, to so zbirke kratkih zgodb, romani, pesni\xc5\xa1ke zbirke, otro\xc5\xa1ka in mladinska dela, k temu pa je treba pridati \xc5\xa1e radijske igre in dramska besedila. Njegova dela so pre\xc5\xbeeta z mladostnimi travmatskimi spomini in poznej\xc5\xa1imi \xc5\xbeivljenjskimi izku\xc5\xa1njami. V svojih delih Fran\xc4\x8di\xc4\x8d te\xc5\xbei k upodabljanju realnega \xc5\xbeivljenja, odkrito in neposredno govori o temah, ki po navadi ostanejo zamol\xc4\x8dane. Junaki njegovih zgodb so praviloma ljudje, ki jih je \xc5\xbeivljenje pahnilo na rob, marginalci, izro\xc4\x8deni na milost in nemilost ostalim. V otro\xc5\xa1kih in mladinskih delih pa se pogosto loteva problematike odra\xc5\xa1\xc4\x8danja v neurejenih socialnih razmerah. Za njegovo pisanje velja, da ima poseben, samosvoj jezik, ki je pravzaprav preplet dveh slogov \xe2\x80\x93 verizma in liri\xc4\x8dnosti. Z verizmom sku\xc5\xa1a \xc4\x8dim bolj verno upodobiti realno \xc5\xbeivljenje, z liri\xc4\x8dnostjo pa izraziti dele\xc5\xbe sanj in hrepenenja v njem._NEWLINE_Franjo Fran\xc4\x8di\xc4\x8d se uvr\xc5\xa1\xc4\x8da med najbolj kriti\xc4\x8dne avtorje svoje generacije.'